钦定古今图书集成/明伦汇编/氏族典/第386卷 > 李昭德
## 钦定古今图书集成/明伦汇编/氏族典/第386卷 > 李昭德

按《唐书李昭德传》：“昭德，雍州长安人。父乾祐，历治书
侍御史，有能名。永徽初，擢御史大夫，坐流驩州，召拜
沧州刺史，入为司刑太常伯。昭德擢明经，累官御史
中丞。永昌初，坐事贬振州陵水尉，还为夏官侍郎。如
意元年，拜凤阁侍郎同凤阁鸾台平章事。洛阳人王
庆之请以武承嗣为皇太子后，遣昭德诘其故。昭德”
笞杀庆之，因奏曰：“自古有侄为天子，而为姑立庙乎？”
承嗣恨谮，短之。时来俊臣、侯思止舞文法，数诛陷大
臣，昭德每奏其诬罔不道状，卒榜杀思止，其党稍摧
沮。然昭德颇怙权，为众指目，贬钦州南宾尉，俄召授
监察御史。万岁通天二年，来俊臣诬以逆谋，既而俊
臣亦下狱，同日诛。